
COMUNICAT DE PRESĂ
Tulcea marchează 100 de ani de cercetare științifică în Delta Dunării prin conferința internațională „Istoria și Viitorul Sănătății Zonelor Umede”
În perioada 12 - 13 mai 2026, la Tulcea, a avut loc conferința aniversară „Istoria și Viitorul Sănătății Zonelor Umede - 100 de Ani de Cercetare pentru Managementul Sustenabil în Delta Dunării”, eveniment dedicat celebrării unui secol de excelență în cercetarea științifică desfășurată în Delta Dunării și în alte zone umede de interes național și internațional.

Organizată de Institutul Național de Cercetare - Dezvoltare Delta Dunării (INCDDD) Tulcea, în parteneriat cu ICEM Tulcea și Muzeul Grigore Antipa din București, manifestarea a reunit reprezentanți ai instituțiilor academice, ai autorităților publice centrale și locale - Dr. Andrei ALEXANDRU, președintele Autorității Naționale pentru Cercetare, academician Dumitru T. MURARIU, vicepreședinte al Academiei Române, domnul Eugen TERENTE - prefectul județului Tulcea, domnul Ilie ȘTEFAN - primarul municipiului Tulcea, doamna Lavinia VIZAUER - vicepreședinte al Consiliului Județean Tulcea și domnul Florin STĂNEAȚĂ - guvernatorul Administrației Rezervației Biosferei Delta Dunării, ai mediului neguvernamental, precum și specialiști și parteneri naționali și internaționali din domeniul cercetării, protecției mediului, conservării biodiversității și dezvoltării durabile.
Evenimentul aniversar reprezintă un moment de reflecție asupra celor 100 de ani de activitate științifică începută în anul 1926 prin înființarea Stațiunii de Cercetare Hidrobiologică Tulcea de către marele savant Grigore Antipa, dar și o oportunitate de a contura direcțiile viitoare privind sănătatea ecosistemelor umede, adaptarea la schimbările climatice și managementul sustenabil al resurselor naturale din Delta Dunării.

Conferința a debutat marți, 12 mai 2026, la sala Mihail Kogălniceanu a Consiliului Județean Tulcea, cu o sesiune solemnă deschisă de directorul general al INCDDD Tulcea, Dr. biolog Marian TUDOR. Printre invitații de onoare mentionăm personalități marcante ale mediului academic și științific din România și din străinătate - Prof. Dr. Doc. Petre GÂȘTESCU, Universitatea Hyperion, Prof. Dr. Emerit Stoica Preda GODEANU, decan Prof. Dr. Detlef GÜNTHER - DIRINGER, University of Applied Sciences, Karlsruhe, domnul Bart FOKKENS, European Center for River Restoration.

Programul a integrat prezentări dedicate istoriei cercetării privind sănătatea mediului în Delta Dunării, intervenții ale unor reputați specialiști în ecologie și managementul zonelor umede, semnarea unui acord de cooperare internațională între INCDDD Tulcea și Ludovika University of Public Service (LUPS FWS) din Budapesta, Ungaria, precum și momente culturale aniversare.

În aceeași zi a avut loc vernisajul expoziției dedicate Centenarului cercetării științifice în Delta Dunării, ceremonia de acordare a diplomelor de merit ale INCDDD Tulcea și prezentări ale departamentelor institutului privind proiectele și direcțiile actuale de cercetare.

Ziua de 13 mai 2026 a fost dedicată unei aplicații de teren în Rezervația Biosferei Delta Dunării, cu vizite în zone reprezentative precum Maliuc și Mila 23. Participanții au avut ocazia să observe exemple de restaurare ecologică, măsuri de adaptare la schimbările climatice și practici de conservare a biodiversității și utilizare sustenabilă a resurselor naturale.

Prin organizarea acestei conferințe aniversare, INCDDD Tulcea reafirmă rolul esențial al cercetării științifice în fundamentarea managementului ecosistemic și adaptativ al Rezervației Biosferei Delta Dunării și în susținerea politicilor europene privind protecția mediului și dezvoltarea durabilă.

Evenimentul evidențiază contribuția cercetătorilor care, de-a lungul unui secol, au susținut prin activitatea lor implementarea directivelor europene de mediu și conservarea unuia dintre cele mai valoroase și complexe ecosisteme ale lumii.

Delta Dunării reprezintă una dintre cele mai importante zone umede europene, recunoscută pentru biodiversitatea sa excepțională, habitatele unice și valoarea inestimabilă pentru patrimoniul natural mondial. În acest context, conferința de la Tulcea își propune să consolideze dialogul dintre comunitatea științifică, instituțiile publice și societatea civilă pentru construirea unei viziuni comune asupra viitorului Deltei Dunării.

Persoană de contact:

Dr. Biol Marian TUDOR 
Institutul Național de Cercetare-Dezvoltare Delta Dunării – Tulcea
E-mail: office@ddni.ro 

Partea superioară a formularului

Partea inferioară a formularului

	Institutul Național de Cercetare-Dezvoltare Delta Dunării a fost certificat  ISO 9001, ISO 14001 și ISO 45001 pentru implementarea și menținerea unui  Sistem Integrat de Management al Calității și de Mediu

